En selvstændig stat nord for fjorden, hvor momsen er forsvundet og nationalretten er grønlangkål – ville det ikke være jøwt? I den nye serie ”Frit Vendsyssel”, der har premiere på TV2 Nord Salto søndag 18. september klokken 20.00, undersøger TV2 Nord, om det kan lade sig gøre at løsrive Vendsyssel og forme en selvstændig stat. Serien kan også streames på tv2nord.dk, TV2 Play og YouTube. Noget, som vendelboer jævnligt har truet med. - Gennem tiden har Vendelboerne uden tvivl følt, at der til tider er langt til København og beslutningstagerne, og så opstår tanken, at det måske bare ville være lettere at løsrive sig og få lov til at bestemme selv heroppe i den anden ende af landet, siger chefredaktør ved TV2 Nord, Ingrid Buch. Økonomi og vendelbomål I seriens fem afsnit er Rikke Kjølby, Michael Guldbrandt og Ivan Johan Hansen på mission for at finde ud af, hvad der skal til, hvis man skal lave et nyt land. De ser blandt andet nærmere på, hvordan økonomien skal hænge sammen i en stat uden moms, de dykker ned i den vendsysselske sangskat og historie, og de sætter sig på skolebænken for at blive bedre til vendelbomål. Og så forsøger de at indkapsle den helt særlige, vendsysselske lune. - En vendelbo kan slippe afsted med at sende nogle seriøse verbale lussinger afsted forklædt i humor. Det har vi forsøgt at overføre til programmerne, hvor der er masser af humor, men samtidig tager vi det alvorligt – vi vil for alvor undersøge, om man kan løsrive Vendsyssel, siger Michael Guldbrandt. Vendsysselsk band genforenes Som en del af serien genforenes Schwåmpis Venner for en stund. I 40 år har de lavet folkemusik i Vendsyssel, og de står bag sangen ”Vendsyssel Frit”, som handler om, at det er tid til at løsrive sig fra resten af Danmark. - Det var kollektiv sangskrivning en aften på Finns soveværelse. Vi havde alle sammen en pose øl med, siger forsanger Jens Ole Jensen om tilblivelsen af ”Vendsyssel Frit”. Schwåmpis Venner gik i opløsning i 2019, hvor de spillede afskedskoncert i Den Runde Pavillon i Brønderslev. Det er netop i Den Runde Pavillon, at de nu genforenes i serien. Niels Hausgaard som minister Der har gennem tiden været flere forsøg på løsrivelse i Vendsyssel. Det mest bemærkelsesværdige var i 1954, hvor en avisannonce førte til en mindre revolution i Hjørring. En revolution, som Rikke, Michael og Ivan dykker ned i i andet afsnit af ”Frit Vendsyssel”. I midten af halvfemserne var der igen krav om løsrivelse. I TV2 Nords båndarkiv er der indslag, der viser en gruppe vendelboer, der vil lave en selvstændig stat med politiker Kirsten Jacobsen som præsident og musiker Niels Hausgaard som udenrigsminister. - Mens vi i programmerne undersøger, hvordan man kan løsrive Vendsyssel, så får vi også nogle gode samtaler med forskellige vendelboer om, hvad der betyder noget for dem i forhold til deres vendsysselske ophav, siger Rikke Kjølby. Og selvom man ikke selv kommer fra Vendsyssel, er der god chance for at blive klogere på andre - og på sig selv. - Vi håber, det kan få seerne til at tænke over deres egen tilknytning til deres ophav og lokalområde, uanset om det er Vendsyssel, et andet sted i Nordjylland eller sågar et andet sted i verden, siger Rikke Kjølby. ”Frit Vendsyssel” kan ses på tv2nord.dk, TV2 Nord Salto, YouTube og på TV2 Play fra den 18. september.

Referat:
Igen og igen har vendelboer truet med at løsrive sig fra resten af Danmark. Men har det nogen gang på jorden? Det undersøger TV2 Nord i serien ”Frit Vendsyssel”.